十一月十三日雪
作者：蘇轍
朝代：宋

paragraphs: 南方霜露多，雖寒雪不作。
北歸亦何喜，三年雪三落。
我田在城西，禾麥敢嫌薄。
今年陳宋災，水旱更爲虐。
閉糴斯不仁，逐熟自難却。
饑寒雖吾患，尚可省鹽酪。
飛蝗昨過野，遺種遍陂濼。
春陽百日至，鬧若蠶生箔。
得雪流土中，及泉盡魚躍。
美哉豐年祥，不待炎火灼。
呼兒具樽酒，對婦同一酌。
誤認屋瓦鳴，更願聞雪脚。